沈与求
游玲珑山因访朱氏草堂
平生丘壑心，馀事不挂目。
藜杖南山来，要使富幽瞩。
异哉小玲珑，蟠峙苍弁腹。
修藤结悬崖，飞溜响空曲。
伏石卧虎状，腾拏杂奔鹿。
砑然互吞吐，侧路劣容足。
拂拭古藓纹，字刻翳新绿。
标傍玲珑名，奇怪殆天属。
扪萝上绝顶，坦坦类平陆。
俯首瞰来踪，穹然在幽谷。
传闻昔逋客，诛茅此营屋。
清魂不可招，千载想遗躅。
我思造物巧，妙供幽人禄。
挥斤役山只，斲此一拳玉。
云窗与雾阁，一一相亘属。
岂无部曲众，猿鹤即更仆。
岂无节旄贵，松桧自张纛。
此事久弃置，蛛丝网岩麓。
翩翩佳公子，心古韵不俗。
驾言脱华簪，兹焉卜幽筑。
终日面巑岏，世故岂容触。
指点空洞姿，喜气政堪掬。
挟策校昔游，健步念须续。
亦有招隐诗，薄暮不可读。